HUIDUIELILE DE LA COLDPLAY. Publicul a fluierat o manea reinterpretată, transformând concertul lui Chris Martin într-un episod din războiul româno-român
OPINIE. Miercuri seara, pe un Stadion Național cu 50.000 de spectatori, un tânăr român invitat pe scenă de Chris Martin de la Coldplay a fost huiduit pentru că a cântat o manea. Cu urechea de ziarist sportiv, formată alături de mulțimea stadioanelor, aș zice că o treime din public a fluierat foarte tare și două treimi au tăcut, unii șocați. O parte dintre aceștia au aplaudat la final, ca să compenseze huiduielile, ceea ce n-au izbutit. Concertul a continuat, dar Chris Martin, vădit afectat, a redus interacțiunea cu publicul.